Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τον καθορισμό της μέγιστης ετήσιας αλιευτικής προσπάθειας για ορισμένες περιοχές και τύπους αλιείας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 11 του κανονισμού του Συμβουλίου (ΕΚ) αριθ. 1954/2003 για τη διαχείριση της αλιευτικής προσπάθειας όσον αφορά ορισμένες αλιευτικές ζώνες και πόρους της Κοινότητας, την τροποποίηση του κανονισμού (ΕΚ) αριθ. 2847/93 και για την κατάργηση των κανονισμών (ΕΚ) αριθ. 685/95 και (ΕΚ) αριθ. 2027/95 προβλέπει ότι, βάσει των πληροφοριών που αναφέρονται στο άρθρο 10 και μετά από επισταμένη διαβούλευση με τα ενδιαφερόμενα κράτη μέλη, η Επιτροπή υποβάλλει στο Συμβούλιο, μέχρι την 29η Φεβρουαρίου 2004, πρόταση κανονισμού για τον καθορισμό της μέγιστης ετήσιας αλιευτικής προσπάθειας για κάθε κράτος μέλος και για κάθε περιοχή και τύπο αλιείας που καθορίζονται στα άρθρα 3 και 6 του κανονισμού (ΕΚ) αριθ. 1954/2003. Το άρθρο 10 του κανονισμού (ΕΚ) αριθ. 1954/2003 προβλέπει ότι τα απαιτούμενα δεδομένα θα πρέπει να αποσταλούν στην Επιτροπή πριν την 30ή Νοεμβρίου 2003.

Λόγω του γεγονότος ότι οι πληροφορίες που αναφέρονται στο άρθρο 10 παρασχέθηκαν από ορισμένα κράτη μέλη κατά τη διάρκεια της εβδομάδας από 9 έως 13 Φεβρουαρίου 2004, η διαβούλευση με τα κράτη μέλη δεν μπορούσε να αρχίσει πριν την ημερομηνία αυτή.

Μετά από επισταμένη διαβούλευση με τα κράτη μέλη τα οποία αφορά ο κανονισμός των Δυτικών Υδάτων, η Επιτροπή υποβάλλει συνημμένως, κατά τη συντομότερη δυνατή ημερομηνία, πρόταση για τον καθορισμό μέγιστων επιπέδων αλιευτικής προσπάθειας ανά τύπο αλιείας που καθορίζονται στο παράρτημα του κανονισμού (ΕΚ) αριθ. 1954/2003, μαζί με τις ακόλουθες παρατηρήσεις:

1. Οι συγκρίσεις των αξιολογήσεων των επιπέδων αλιευτικής προσπάθειας που υποβλήθηκαν από τα κράτη μέλη σε σχέση με τα άρθρα 3 και 6 του κανονισμού (ΕΚ) αριθ. 1954/2003 και των επιπέδων αλιευτικής προσπάθειας που καθορίστηκαν βάσει του προηγούμενου καθεστώτος Δυτικών Υδάτων παρουσίασαν δυσκολίες για τους ακόλουθους λόγους:

- η ομάδα σκαφών που καλύπτονται από το νέο καθεστώς είναι μεγαλύτερη από εκείνες που καλύπτονται από το προηγούμενο λόγω διαφορετικού ορισμού του μήκους.

- τα σταθερά βενθοπελαγικά και τα συρόμενα βενθοπελαγικά εργαλεία παρουσιάζονται μαζί στο νέο κανονισμό αλλά ήταν χωρισμένα στον προηγούμενο κανονισμό.

- οι γεωγραφικές περιοχές που καθορίζονται από το νέο κανονισμό, συμπεριλαμβανομένης της ευαίσθητης από βιολογικής απόψεως περιοχής, είναι διαφορετικές από ό,τι πριν (περιλαμβάνεται τώρα ολόκληρη η περιοχή ICES V).

- ο ορισμός της δραστηριότητας ενός αλιευτικού σκάφους είναι ακριβέστερος στο νέο καθεστώς.

2. Παρά τις δυσκολίες αυτές και μετά από επισταμένη διαβούλευση με τα κράτη μέλη, η Επιτροπή είναι τώρα σε θέση να παρουσιάσει μέγιστα επίπεδα αλιευτικής προσπάθειας τα οποία αντιπροσωπεύουν μία λογική ισορροπία μεταξύ των προηγουμένως καθορισθέντων μέγιστων επιπέδων αλιευτικής προσπάθειας και της πραγματικής αλιευτικής δραστηριότητας, κατά τη διάρκεια της περιόδου αναφοράς, των σκαφών που ασκούν δραστηριότητες στις περιοχές που καλύπτονται από το νέο καθεστώς Δυτικών Υδάτων.

Τα ακόλουθα κριτήρια χρησιμοποιήθηκαν για τον υπολογισμό των μέγιστων επιπέδων αλιευτικής προσπάθειας:

- η αλιευτική δραστηριότητα για ένα σκάφος, η οποία μετράται σε ημέρες απουσίας από λιμένα, υπολογίζεται από την ώρα εισόδου του σκάφους σε ζώνη που καλύπτεται από τον κανονισμό 1954/2003 για την οποία διαθέτει ειδική άδεια αλιείας.

- μόνο τα είδη-στόχοι λήφθηκαν υπόψη κατά τον υπολογισμό των ανωτάτων επιπέδων αλιευτικής προσπάθειας - και όχι οποιοδήποτε είδος που αποτελεί παρεμπίπτον αλίευμα.

- η ισχύς του σκάφους υπολογίστηκε σύμφωνα με το άρθρο 5 του κανονισμού (ΕΚ) αριθ. 2930/86 για τον καθορισμό των χαρακτηριστικών των αλιευτικών σκαφών.

- δεδομένου ότι τα όρια της ευαίσθητης από βιολογικής απόψεως περιοχής διασχίζουν το ορθογώνιο που βρίσκεται μεταξύ 11° και 12° Δ και 51° και 53° Β, η αλιευτική προσπάθεια για την περιοχή αυτή υποδιαιρείται σε δύο μέρη, η μισή για την ευαίσθητη από βιολογικής απόψεως περιοχή και η άλλη μισή για την υπόλοιπη περιοχή ICES VII.

3. Εκτός από τα εν λόγω μέγιστα επίπεδα αλιευτικής προσπάθειας, τα κράτη μέλη διαβίβασαν επίσης πρόσθετες πληροφορίες που περιγράφονται στο άρθρο 10 του κανονισμού (ΕΚ) αριθ. 1954/2003, ιδίως

- καταλόγους σκαφών που διαθέτουν άδειες αλιείας που περιγράφονται στο άρθρο 7.

- τα μέτρα ρύθμισης της αλιευτικής προσπάθειας, τα οποία αναφέρονται στο άρθρο 8, σχετικά με τη χορήγηση και ανάκληση ειδικών αδειών αλιείας, την παρακολούθηση της δραστηριότητας του στόλου και τη δυνατότητα απαγόρευσης της αλιείας σε περίπτωση υπέρβασης των επιπέδων αλιευτικής προσπάθειας.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τον καθορισμό της μέγιστης ετήσιας αλιευτικής προσπάθειας για ορισμένες περιοχές και τύπους αλιείας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΚ) αριθ. 1954/2003, της 4ης Νοεμβρίου 2003, για τη διαχείριση της αλιευτικής προσπάθειας όσον αφορά ορισμένες αλιευτικές ζώνες και πόρους της Κοινότητας, την τροποποίηση του κανονισμού (ΕΚ) αριθ. 2847/93 και την κατάργηση των κανονισμών (ΕΚ) αριθ. 685/95 και (ΕΚ) αριθ. 2027/95 [1], και ιδίως το άρθρο 11 παράγραφος 1,

[1] ΕΕ L 289 της 7.11.2003, σ. 1.

Εκτιμώντας τα εξής:

(1) Ο κανονισμός του Συμβουλίου (ΕΚ) αριθ. 1954/2003, της 4ης Νοεμβρίου 2003, θεσπίζει τους όρους και τις διαδικασίες για την εισαγωγή ενός συστήματος για τη διαχείριση της αλιευτικής προσπάθειας για ορισμένες κοινοτικές περιοχές και πόρους αλιείας.

(2) Τα κράτη μέλη υπέβαλαν στην Επιτροπή τις πληροφορίες που απαιτούνται βάσει του άρθρου 10 του κανονισμού (ΕΚ) αριθ. 1954/2003, ιδίως δε όσον αφορά:

*τη μέση ετήσια αλιευτική προσπάθεια κατά την περίοδο 1998-2002, η οποία ασκήθηκε από σκάφη ολικού μήκους ίσου ή μεγαλύτερου των 15 μέτρων στις περιοχές που καθορίζονται στο άρθρο 3 του εν λόγω κανονισμού.

*τη μέση ετήσια αλιευτική προσπάθεια κατά την περίοδο 1998-2002, η οποία ασκήθηκε από σκάφη ολικού μήκους ίσου ή μεγαλύτερου των 10 μέτρων στην ευαίσθητη από βιολογικής απόψεως περιοχή που καθορίζεται στο άρθρο 6 του εν λόγω κανονισμού.

(3) Κατά την αξιολόγηση της αλιευτικής προσπάθειας που αναφέρεται στο άρθρο 3 παράγραφος 1 στοιχείο α) του κανονισμού (ΕΚ) αριθ. 1954/2003, ως εγκατεστημένη ισχύς θεωρήθηκε η ισχύς ενός σκάφους όπως ορίζεται στο άρθρο 5 του κανονισμού του Συμβουλίου (ΕΟΚ) αριθ. 2930/86 για τον καθορισμό των χαρακτηριστικών των αλιευτικών σκαφών [2].

[2] ΕΕ L 274 της 25.9.1986, σ. 1. Κανονισμός που τροποποιήθηκε με τον κανονισμό (ΕΚ) αριθ. 3259/94 (ΕΕ L 339 της 29.12.1994, σ. 11).

(4) Η Επιτροπή διαβίβασε στα κράτη μέλη τις πληροφορίες που απαιτούνται βάσει του άρθρου 10 παράγραφοι 1 και 2 του εν λόγω κανονισμού και, μετά από διαβούλευση με αυτά, αξιολόγησε τα δεδομένα που παρασχέθηκαν σχετικά με περιορισμούς αλιευτικής προσπάθειας που θεσπίστηκαν στο πλαίσιο προηγούμενων ή τρχόντων κοινοτικών μέτρων τα οποία αφορούν ή αφορούσαν τη διαχείριση της αλιευτικής προσπάθειας.

(5) Η μέγιστη ετήσια αλιευτική προσπάθεια, η οποία καθορίζεται για τα σκάφη που φέρουν τη σημαία ενός κράτους μέλους, ανά ομάδα ειδών, ανά περιοχή και τύπο αλιείας, θα πρέπει να είναι ίση με τη συνολική αλιευτική προσπάθεια που ασκήθηκε κατά την πενταετή περίοδο από το 1998 έως το 2002 από τα εν λόγω σκάφη διαιρούμενη δια του αριθμού πέντε,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο

Ο παρών κανονισμός καθορίζει τη μέγιστη ετήσια αλιευτική προσπάθεια για κάθε κράτος μέλος και για κάθε περιοχή και τύπο αλιείας που καθορίζονται στα άρθρα 3 και 6 του κανονισμού (ΕΚ) αριθ. 1954/2003.

Άρθρο 2

Καθορισμός των μέγιστων επιπέδων αλιευτικής προσπάθειας

1 Τα μέγιστα επίπεδα ετήσιας αλιευτικής προσπάθειας ανά ομάδα ειδών, περιοχή και τύπος αλιείας και ανά κράτος μέλος για την περιοχή που αναφέρεται στο άρθρο 3 παράγραφος 1 στοιχεία α) και β) του κανονισμού (ΕΚ) αριθ. 1954/2003 καθορίζονται στο παράρτημα Ι του παρόντος κανονισμού.

2 Τα μέγιστα επίπεδα ετήσιας αλιευτικής προσπάθειας ανά ομάδα ειδών, περιοχή και τύπο αλιείας και ανά κράτος μέλος για την περιοχή που αναφέρεται στο άρθρο 6 παράγραφος 1 του κανονισμού (ΕΚ) αριθ. 1954/2003 καθορίζονται στο παράρτημα 2 του παρόντος κανονισμού.

Άρθρο 3

Συμμόρφωση με άλλα συστήματα περιορισμού της αλιευτικής προσπάθειας

Η μέγιστη ετήσια αλιευτική προσπάθεια που καθορίζεται στα παραρτήματα Ι και ΙΙ εφαρμόζεται με την επιφύλαξη των περιορισμών αλιευτικής προσπάθειας που καθορίζονται στο πλαίσιο σχεδίων αποκατάστασης ή οποιουδήποτε άλλου μέτρου διαχείρισης βάσει του κοινοτικού δικαίου υπό την προϋπόθεση της τήρησης του μέτρου που προβλέπει τη χαμηλότερη αλιευτική προσπάθεια.

Άρθρο 4

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>